I morgen bør du la bilen stå

Om du vil være trendy og miljøvennlig.

21. september 2012

Klarer du deg uten bil en hel lørdag? I morgen er det den europeiske bilfrie dagen.

2000 byer har denne uken deltatt i den europeiske mobilitetsuken, og kampanjen avsluttes med en oppfordring om å la bilen stå.

– La bilen stå og opplev byen til fots eller på sykkel, oppfordrer vegdirektør Terje Moe Gustavsen.

18 norske byer er med

Alta, Bergen, Bodø, Drammen, Fredrikstad, Hamar, Kristiansand, Oslo, Porsgrunn, Ringsaker, Sarpsborg, Skien, Stange, Stavanger, Tolga, Tromsø, Trondheim, Ålesund er byene som deltar i kampanjen i Norge.

For å være med i årets aksjon, har de måttet love å iverksette minst ett varig tiltak for å redusere bilbruken i sin by.

Men hvem som helst, uansett bosted, kan la bilen stå i Norge. Det er både miljøvennlig og helsefremmende, mener veisjefen.

– Halvparten av alle bilturer i Norge er kortere enn fem kilometer og i snitt er slike turer 2,5 kilometer. I tettbebygde strøk er det økende trafikkproblemer, støy og luftforurensing. Samtidig er befolkningens helse truet som følge av manglende fysisk aktivitet, påpeker Terje Moe Gustavsen.

Tango-kurs på p-plassen

I løpet av uken har det vært kreative krumspring rundt om i landet, blant annet alternativ bruk av parkeringsplasser. Det går for eksempel an å arrangere tango-kurs i stedet for å parkere biler.

– Poenget er å vise hvor stor plass bilene tar, forteller koordinator Eivin Winsvold i Vegdirektoratet.

Årets slagord er rett og slett «Vi går i riktig retning», og for Oslo vedkommende er det kanskje like greit. Den bilfrie dagen er nemlig sammenfallende med Oslo Maraton.

Arrangementet blir markert spesielt på Grünerløkka, et passende trendy sted for å la bilen stå.

God oppslutning

Det var den tidligere EU-kommisjonæren for miljø, Margot Wallström, som opprettet den europeiske bilfrie dagen i 2000. I 2002 ble prosjektet utvidet til å gå over en hel uke som «den europeiske mobilitetsuken» for å rette søkelyset på bærekraftig transport. Altså transport som forurenser mindre og kanskje til og med sørger for litt daglig trim.

– Oppslutningen om mobilitetsuken har vært god, og 10 av de 18 deltakerbyene har meldt at de vil ha egne arrangementer på den bilfrie dagen, sier Eivin Winsvold.

Følg oss på Facebook!

Skal du la bilen stå i morgen? Har bilfri dag noe for seg? Debattér saken!